
LIETUVOS RESPUBLIKOS
VYRIAUSIOJI RINKIMŲ KOMISIJA

SPRENDIMAS
DĖL PILIEČIŲ REFERENDUMO INICIATYVINĖS GRUPĖS INICIATYVOS DĖL LIETUVOS RESPUBLIKOS KONSTITUCIJOS 9 IR 147 STRAIPSNIŲ PAKEITIMO

2025 m. lapkričio 13 d. Nr. Sp-163
Vilnius


Lietuvos Respublikos vyriausioji rinkimų komisija,
atsižvelgdama į 2025 m. spalio 27 d. gautą piliečių referendumo iniciatyvinės grupės prašymą (reg. Nr. 1-1548(2.6) įregistruoti piliečių referendumo iniciatyvinę grupę dėl privalomojo referendumo dėl Lietuvos Respublikos Konstitucijos 9 ir 147 straipsnių pakeitimo ir šios grupės prašomą registruoti tokį referendumui siūlomo sprendimo tekstą:

LIETUVOS RESPUBLIKOS
ĮSTATYMAS
DĖL LIETUVOS RESPUBLIKOS KONSTITUCIJOS
9 STRAIPSNIO IR 147 STRAIPSNIO PAKEITIMŲ

 straipsnis. 
Pakeisti Lietuvos Respublikos Konstitucijos 9 straipsnio trečią dalį ir išdėstyti ją taip: 
„Referendumas taip pat skelbiamas, jeigu jo reikalauja ne mažiau kaip 50 tūkstančių piliečių, turinčių rinkimų teisę. Referendumo data nustatoma ne vėlesnė nei keturi mėnesiai nuo piliečių parašų surinkimo patvirtinimo.
Dėl 50 tūkstančių piliečių, turinčių rinkimų teisę, referendumui siūlomo sprendimo, kuris nėra Konstitucijos pataisos, Seimas balsuoja per vieną mėnesį nuo šių parašų surinkimo patvirtinimo. Seimui per vieną mėnesį nepriėmus piliečių siūlomo sprendimo, skelbiamas referendumas, kurio data nustatoma ne vėlesnė nei keturi mėnesiai nuo piliečių parašų surinkimo patvirtinimo.“

 straipsnis. 
Pakeisti Lietuvos Respublikos Konstitucijos 147 straipsnio pirmą dalį ir išdėstyti ją taip:
„Sumanymą keisti ar papildyti Lietuvos Respublikos Konstituciją turi teisę pateikti Seimui ne mažesnė kaip 1/4 visų Seimo narių grupė arba ne mažiau kaip 50 tūkstančių rinkėjų.“

Skelbiu šį Lietuvos Respublikos piliečių referendumu priimtą įstatymą.

LIETUVOS RESPUBLIKOS PREZIDENTAS 
Vilnius, 202_ metų _________ __ diena


išnagrinėjusi prašyme išdėstytus siūlymus (Konstitucijos pataisas): sumažinti piliečių, turinčių teisę reikalauti referendumo skelbimo, skaičių nuo 300 tūkstančių iki 50 tūkstančių; nustatyti konkrečius Lietuvos Respublikos Seimo veiksmų ir referendumo paskelbimo terminus; numatyti Seimo pareigą balsuoti dėl piliečių siūlomo sprendimo – ir įvertindama jų atitiktį Lietuvos Respublikos referendumo konstitucinio įstatymo 7 straipsnio 1 dalies reikalavimams, pažymi, kad:
. Referendumui teikiamas sprendimas turi atitikti iš Konstitucijos kylančius reikalavimus; piliečių referendumo iniciatyvinė grupė referendumui teikiamą sprendimą turi suderinti su Konstitucijos nuostatomis.
Lietuvos Respublikos Konstitucinis Teismas yra pažymėjęs, kad rinkimų teisę turinčių piliečių, reikalaujančių referendumu spręsti tam tikrą klausimą, skaičius turi lemti to klausimo Tautai svarbą ir atspindėti tikrąją Tautos, o ne mažos jos dalies, valios išraišką (Konstitucinio Teismo 1994 m. liepos 22 d. nutarimas). Pagal esamą reglamentavimą, rinkimų teisę turinčių piliečių referendumui teikiamo klausimo svarbą parodo ne mažesnis kaip 300 tūkstančių tokių piliečių pritarimas (Konstitucinio Teismo 2014 m. liepos 11 d. nutarimas). Konstitucinis Teismas taip pat yra konstatavęs, kad Konstitucija – aukščiausios galios teisės aktas, kurio keitimo procedūros turi būti iš esmės sudėtingesnės nei paprasto įstatymo, ir kad ji neturi būti keičiama, jeigu tam nėra teisinės būtinybės (Konstitucinio Teismo 2006 m. kovo 28 d. nutarimas, 2014 m. sausio 24 d. nutarimas). Todėl piliečių referendumo iniciatyvinės grupės siūlymas žymiai sumažinti piliečių, turinčių teisę reikalauti referendumo skelbimo, skaičių, t. y. nuo 300 tūkstančių iki 50 tūkstančių, pirmiausia suponuotų žemą piliečių iniciatyvos lygį ir diskredituotų referendumo, kaip ypatingos Tautos valios išraiškos, konstitucinę reikšmę Konstitucijos 9 straipsnio 1 dalies požiūriu. Antra, sumažinus reikalaujamą piliečių skaičių iki 50 tūkstančių, Konstitucijos keitimo procedūra faktiškai būtų prilyginta paprasto įstatymo leidybos iniciatyvos procedūrai, nes pagal Konstitucijos 68 straipsnį tokio įstatymo projektą gali teikti 50 tūkstančių piliečių. Trečia, toks siūlymas pažeistų Konstitucijos stabilumo principą, nes sudarytų prielaidas keisti Konstituciją, net ir nesant teisinės būtinybės (Konstitucinio Teismo 2006 m. kovo 28 d. nutarimas, 2014 m. sausio 24 d. nutarimas).
Konstitucinis Teismas yra ne kartą pažymėjęs, kad visos Konstitucijos nuostatos tarpusavyje yra taip susijusios, jog vienų Konstitucijos nuostatų turinys lemia kitų jos nuostatų turinį, todėl visa Konstitucija sudaro darnią, logiškai nuoseklią sistemą (Konstitucinio Teismo 2014 m. sausio 24 d. nutarimas). Atsižvelgiant į tai, kad Seimo įgaliojimai yra sistemiškai reglamentuoti Konstitucijos 67 straipsnyje, o piliečių referendumo iniciatyvinė grupė siūlo papildomai įtvirtinti Seimo pareigas Konstitucijos 9 straipsnyje, toks siūlymas vertintinas kaip neatitinkantis Konstitucijos 6 straipsnyje įtvirtinto Konstitucijos vientisumo ir sisteminio suderinamumo principo.
Todėl referendumui siūlomo sprendimo tekstas vertintinas kaip neatitinkantis iš Konstitucijos kylančių reikalavimų Referendumo konstitucinio įstatymo 7 straipsnio 1 dalies 1 punkto požiūriu.
. Referendumui teikiamas sprendimas turi būti pateikiamas aiškiai, neklaidinti, neapimti kelių tarpusavyje pagal turinį ir pobūdį nesusijusių klausimų, kelių tarpusavyje nesusijusių Konstitucijos pataisų ar įstatymų, taip pat turi atitikti Lietuvos Respublikos teisėkūros pagrindų įstatyme nustatytus reikalavimus.
Referendumui siūlomo sprendimo tekstas jungia kelis tarpusavyje skirtingo pobūdžio siūlymus: esminį – sumažinti piliečių, turinčių teisę inicijuoti referendumą, skaičių, ir procedūrinį – nustatyti Seimo pareigą balsuoti dėl piliečių siūlomo sprendimo, kuris nėra Konstitucijos pataisa, bei skelbti referendumą, jei toks sprendimas nepriimamas. Tokia teiginio konstrukcija gali klaidinti piliečius, nes jiems sudaroma galimybė balsuoti tik už visą sprendimo tekstą, nors jie gali pritarti tik jo daliai.
Be to, pati formuluotė „referendumui siūlomas sprendimas, kuris nėra Konstitucijos pataisa“ yra neaiški ir neatitinka teisės terminijos reikalavimų, nustatytų Teisėkūros pagrindų įstatymo 14 straipsnio 1 dalyje. Joje nenurodoma, koks teisės aktas ar veiksmas šiuo žodžių junginiu apibūdinamas. Tokia formuluotė neatitinka ir aiškumo principo, įtvirtinto to paties įstatymo 3 straipsnio 2 dalies 6 punkte.
Todėl referendumui siūlomo sprendimo tekstas laikytinas neaiškiu, klaidinančiu ir neatitinkančiu Referendumo konstitucinio įstatymo 7 straipsnio 1 dalies 2 ir 3 punktuose nustatytų reikalavimų.
Vadovaujantis išdėstytais argumentais, konstatuotina, kad piliečių referendumo iniciatyvinė grupė 2025 m. spalio 27 d. prašymu referendumui pateikė sprendimo tekstą, kuris prieštarauja Konstitucijos 9 straipsnio 1 daliai, Konstitucijos kaip vientiso, logiškai ir sistemiškai suderinto, stabilaus akto principams bei Referendumo konstitucinio įstatymo 7 straipsnio 1 dalies 1–3 punktuose nustatytiems reikalavimams, todėl ši piliečių referendumo iniciatyvinė grupė negali būti registruota.
Vyriausioji rinkimų komisija, vadovaudamasi Referendumo konstitucinio įstatymo 7 straipsniu, 11 straipsnio 3 ir 4 dalimis ir atsižvelgdama į šiame sprendime pateikiamus argumentus, nusprendžia:
Neregistruoti piliečių referendumo iniciatyvinės grupės dėl privalomojo referendumo dėl Lietuvos Respublikos Konstitucijos 9 ir 147 straipsnių pakeitimo. 

Šis sprendimas per 7 dienas nuo jo paskelbimo Teisės aktų registre dienos gali būti skundžiamas Lietuvos vyriausiajam administraciniam teismui Lietuvos Respublikos administracinių bylų teisenos įstatymo nustatyta tvarka.



Komisijos pirmininkė					 Lina Petronienė

